**PRIMĂRIA MUNICIPIULUI SATU MARE**

**SERVICIUL INVESTIȚII, GOSPODĂRIRE – ÎNTREȚINERE**

**DIRECŢIA ECONOMICĂ**

**NR.**  63578/ 16.12.2021

În temeiul prevederilor art. 136, alin. (8), lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Investiții, Gospodărire-Întreținere și Directorul executiv al Direcției economice formulează următorul:

**RAPORT DE SPECIALITATE**

**la proiectul de hotărâre privind aprobarea Studiului de fezabilitate și a indicatorilor tehnico-economici pentru obiectivul de investiție ”ILUMINAT ORNAMENTAL PENTRU LĂCAŞURILE DE CULT DIN MUNICIPIUL SATU MARE”**

Scopul investiției esteasigurarea iluminatului ornamental-arhitectural pentru unele clădiri cu importanță istorică și arhitecturală, cum sunt și bisericile, prin respectarea valorilor din standardele privind iluminatul public prevăzute de normele interne și ale Uniunii Europene în acest domeniu, punerea în valoare, prin iluminat adecvat, a elementelor arhitectonice si peisagistice ale localității, în paralel cu eficientizarea consumului de energie electrică.

În combinație cu arhitectura fascinantă, iluminatul fațadelor acordă clădirii o calitate unică și, în același timp, evidențiază zona din jurul ei.

Aspectul fațadelor este determinat nu numai de materiale și forme sau elemente arhitecturale, ci și de lumină, de direcția și culoarea sa, care pun în evidență toate aceste elemente. În cursul zilei, aspectul unei fațade se modifică datorită direcției de schimbare a luminii și a diferitelor componente ale luminii difuze și directe. Iluminatul arhitectural conferă fațadelor o apariție diferită și spectaculoasă, după lăsarea serii și creează o poveste unică a clădirii, care atrage atenția și transmite emoție, fațada iluminată a unei structuri primind o altă înfățișare, mai spectaculoasă și atractivă pentru orice trecător.

Lumina arhitecturală ajută, la crearea de forme spectaculoase de lumini pe fațadele clădirilor și la evidențierea detaliilor arhitecturale, având un mare potențial în atragerea turiștilor, dar și pentru înfrumusețarea orașului pe timp de noapte.

Iluminatul arhitectural reprezintă modalitatea prin care clădirile prind viață pe timpul nopții și contribuie, totodată, la îmbunătățirea aspectului și atmosferei orașului, dar și la promovarea turistică.

Un iluminat plăcut promovează un sentiment al identității și de apartenență, ajută oamenii să se simtă repede ca acasă și să își construiască rapid o relație cu noul lor mediu.

**LOCAŢIILE:**

* Biserica Ortodoxă Sfinții Apostoli Petru și Pavel, Drum Botiz;
* Biserica Ortodoxă Buna Vestire, Bulevardul Independenței;
* Biserica Ortodoxă Nașterea Domnului, strada Ganea, cart. Carpați II;
* Biserica Greco-Catolică Sfinții Apostoli Petru și Pavel, Bulevardul Cloșca;
* Biserica Greco-Catolică Nașterea Sf. Ioan Botezătorul, Bulevardul Cloșca;
* Biserica Reformată, Piața Titulescu;
* Biserica Romano- Catolică Sfântul Ioan,(Hildegarda) strada Wolfenbüttel;
* Biserica Romano- Catolică Sfântul Anton, drum Botiz;
* Biserica Romano- Catolică Kis szent Terez, Parohia nr.3, strada Păuleşti.

**INDICATORI TEHNICO-ECONOMICI PROPUȘI ÎN PROIECT**

Valoarea totală a investiției : 765.213,39 lei (fără TVA)

din care

construcții-montaj : 630.232,00 lei (fără TVA).

**DURATA DE EXECUȚIE A OBIECTIVULUI DE INVESTIȚIE**

Durata de implementare a investiției se estimează la 17 luni.

Realizarea efectivă a investiției se va derula în decursul a 12 luni, de la începerea lucrărilor.

**CAPACITĂȚI** În urma realizării investiției propuse, va rezulta în fiecare locație propusă un sistem de iluminat ornamental, totalizând următoarele componente, amplasate parțial pe domeniul public și parțial pe domeniul aflat în proprietatea bisericilor, existând acordul fiecărei biserici în parte, pentru realizarea celor de mai sus amintite:

* Stâlpi metalici pentru iluminat public, h 6 m ---------- 19 buc;
* Aparate de iluminat proiectoare și lampadare ------------ 110 buc;
* Putere electrică instalată după implementarea proiectului ---- 12,81 kW;
* Cheltuieli anuale estimate, privind energia electrică ------ 39.600,00 lei.

Datorită dimensiunilor, particularităților constructive și stilistice foarte diferite ale celor 9 biserici amintite, precum și datorită timpului scurs de la finalizarea investițiilor amintite, nu ar fi elocventă o comparare a cheltuielilor totale sau parțiale ale realizării investiției preconizate cu cele amintite.

Raportat la prevederile art. 41, art. 44, aliniat (1) din Legea nr. 273/2006 privind finanțele publice locale, cu modificările și completările ulterioare, potrivit cărora: ” ….. Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative…… Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art. 38. ….. Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, *se aprobă de către autoritățile deliberative*….”

Raportat și la prevederile art. 129, alin (4), lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții,

Ținând cont și de documentația suport (Referatul cu nr. 62028/09.12.2021 privind înaintarea spre avizare Comisiei tehnico-economice a studiului de fezabilitate și a indicatorilor tehnico-economici ai obiectivului de investiție ”ILUMINAT ORNAMENTAL PENTRU LĂCAŞURILE DE CULT DIN MUNICIPIUL SATU MARE”, procesul verbal cu nr. 62721/14.12.2021, al Comisiei tehnico-economice, Studiul de fezabilitate ”ILUMINAT ORNAMENTAL PENTRU LĂCAŞURILE DE CULT DIN MUNICIPIUL SATU MARE”), proiectul de hotărâre se înaintează Consiliului Local al Municipiului Satu Mare cu propunere de aprobare.

**Director executiv Șef serviciu**

Ec.Ursu Lucica ing. Szűcs Zsigmond

Nemeti S./2 exemplare